b'\n_START_ARTICLE_\nWilhelm-huuto\n_START_PARAGRAPH_\nWilhelm-huuto (engl. Wilhelm scream) on etenkin yhdysvaltalaisissa toiminta- ja seikkailuelokuvissa usein k\xc3\xa4ytetty \xc3\xa4\xc3\xa4nitehoste, mies\xc3\xa4\xc3\xa4nen esitt\xc3\xa4m\xc3\xa4 kauhunkirkaisu._NEWLINE_Wilhelm-huutoa k\xc3\xa4ytettiin ensimm\xc3\xa4isen kerran vuonna 1951 ilmestyneen elokuvan Et\xc3\xa4iset rummut kohtauksessa, jossa alligaattori sy\xc3\xb6 miehen. Wilhelm-huudon huusi todenn\xc3\xa4k\xc3\xb6isesti muusikko Sheb Wooley, joka teki elokuvien \xc3\xa4\xc3\xa4nitehosteita. Alkuper\xc3\xa4isen T\xc3\xa4htien sota -elokuvan \xc3\xa4\xc3\xa4nisuunnittelija Ben Burtt l\xc3\xb6ysi huudon arkistonauhoilta ja lis\xc3\xa4si sen kohtaukseen, jossa Imperiumin sotilas putoaa kuiluun. Burtt antoi tehosteelle sen nykyisen nimen: h\xc3\xa4n kutsui sit\xc3\xa4 Wilhelm-huudoksi, koska elokuvassa Palava nuoli (1954) huuto kuuluu, kun Wilhelm-nimist\xc3\xa4 miest\xc3\xa4 ammutaan nuolella._NEWLINE_T\xc3\xa4htien sodan my\xc3\xb6t\xc3\xa4 Wilhelm-huutoa alettiin k\xc3\xa4ytt\xc3\xa4\xc3\xa4 enemm\xc3\xa4n ja tehosteesta itsess\xc3\xa4\xc3\xa4n tuli vitsi. Tehostetta k\xc3\xa4ytet\xc3\xa4\xc3\xa4n muun muassa elokuvissa Kadonneen aarteen mets\xc3\xa4st\xc3\xa4j\xc3\xa4t, Gremlins 2 \xe2\x80\x93 uusi pesue, Reservoir Dogs ja Toy Story \xe2\x80\x93 leluel\xc3\xa4m\xc3\xa4\xc3\xa4 sek\xc3\xa4 useissa televisiosarjoissa, nettivideoissa ja peleiss\xc3\xa4. Suomalaisista elokuvista Wilhelm-huutoa on k\xc3\xa4ytetty elokuvissa Ainoat oikeat (2013) ja Onnelin ja Annelin talvi (2015).'